Diari Oficial de la Generalitat Valenciana


Sumari del DOGV 8276, del 18-04-2018 (2018/3013)

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 106/16-AIA Morella.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8276

Data del DOGV
:   18-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3013


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Morella
    * impacte ambiental

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 106/16-AIA Morella. [2018/3013]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 106/16-AIA Morella.  
  
«Declaració d'impacte ambiental  
Expedient: 106/5883-AUT.  
Títol: Línia elèctrica aèria a 20 kV, doble circuit, conductor LA-180 entre ST Morella i triple circuit, al terme municipal de Morella (Castelló).  
Òrgan substantiu: Servei Territorial d'Energia (ATLINE/2015/58/12).  
  
Promotor: Maestrazgo Distribución Eléctrica, SLU.  
Localització: Morella (Castelló).  
  
Descripció del projecte  
La línia en projecte forma part del pla d'electrificació de la zona compresa entre Morella i Xert (Castelló), promogut per Maestrazgo Distribución Eléctrica, SLU.  
El projecte, té per objecte la construcció d'una línia elèctrica aèria de connexió entre la ST Morella i la línia de triple circuit en projecte que finalitza en les proximitats de l'Hostal de la Lloma o Masia del Noto (Morella). Aquesta última, s'ha presentat a tràmit davant del STE amb referència ATLINE/2014/54/12; en el si del dit procediment, es va emetre declaració d'impacte ambiental mitjançant la Resolució, de la Direcció General de Medi Natural i d'Avaluació Ambiental, amb data 17 de juny de 2015 (expedient 3/1974-SRA, DOGV de 16.10.2015). Cal indicar que en l'actualitat ja hi ha una línia que uneix aquests punts; per tant amb el doble circuit en projecte, es donarà continuïtat al citat triple circuit.  
La línia considerada discorrerà íntegrament pel terme municipal de Morella, per les partides de Mas del Pas, els Tous, Mas d'Agustino i Mas de la Lloma. La longitud total serà de 6.359 m, amb conductor nu d'alumini-acer, en configuració de doble circuit. Disposarà de suports metàl·lics de secció quadrada i fonaments de formigó de tipus monobloc.  
  
Tramitació administrativa  
Amb data 4 d'agost de 2016 (RS), el Servei Territorial d'Indústria i Energia de Castelló, va remetre l'expedient per a l'avaluació d'impacte ambiental ordinària del projecte de línia elèctrica a 20 kV entre la ST Morella i triple circuit exitent, promogut per Maestrazgo Distribución Eléctrica, SAU (referència ATLINE/2015/58/12). L'ofici de remissió, assenyala que el projecte ha sigut sotmés a informació pública per mitjà d'anunci en el BOP (de 03.03.2016), en premsa i en el tauler d'anuncis municipal, sense que s'hagen rebut al·legacions. L'expedient remés constava de:  
- Projecte tècnic de la línia elèctrica.  
- Estudi d'impacte ambiental del projecte i document de síntesi.  
  
- Estudi d'integració paisatgística.  
Comprovat que no s'havien realitzat les consultes preceptives establides en l'article 37 de la Llei 21/2013, de 9 de desembre, per mitjà d'ofici de 27 d'octubre de 2016, aquest òrgan ambiental va sol·licitar a l'òrgan substantiu que completara la tramitació de l'expedient amb la remissió de les dites consultes. Simultàniament, es va remetre l'estudi d'integració paisatgística a l'òrgan competent en la matèria, per a la seua consideració.  
Amb data 20 de febrer de 2017 (RE), s'ha rebut de l'òrgan substantiu un nou ofici en el qual se citen els òrgans consultats (entre els quals estan el competent en patrimoni i el competent en paisatge), i adjunten les respostes rebudes. En particular, s'inclouen:  
- Informe del comissari d'aigües de la Confederació Hidrogràfica de l'Ebre, d'1 de setembre de 2016, en el qual s'emet un informe favorable de l'encreuament del riu Bergantes, ja que es respecta la zona de servitud de pas. No obstant això, se sol·licita informació complementària sobre l'encreuament d'un barranc innominat, ja que no consta en la separata informada.  
- Valoració preliminar de repercussions sobre la Xarxa Natura 2000, de 10 de gener de 2017, del director general de Medi Natural i d'Avaluació Ambiental, per mitjà de la qual es resol que el projecte no tindrà efectes apreciables sobre la Xarxa Natura 2000, per la qual cosa no ha de sotmetre's a avaluació detallada dels seus efectes sobre aquesta.  
- Informe de la Secció Forestal de 23 de març de 2016. Exposa que la línia discorre bàsicament per terreny forestal (no forests gestionades per aquesta conselleria), per espai LIC de la RN 2000 i es detecten encreuaments amb camins ramaders (en aeri). En relació amb aquestes qüestions, s'assenyala l'obligació de respectar l'amplària legal dels camins ramaders i les mesures reglamentàries de prevenció d'incendis forestals.  
Amb posterioritat, el Servei d'Infraestructura Verda i Paisatge ha remés l'informe en matèria de paisatge de data 30 de març de 2017, de caràcter favorable.  
Amb data 5 de febrer de 2018, la directora general de Cultura i Patrimoni emet un informe favorable, als efectes de l'article 11 de la Llei 4/1998, d'11 de juny, amb les condicions que s'inclouen en la part dispositiva d'aquesta resolució.  
  
Afectacions legals  
La legislació en matèria d'Indústria i Energia i el seu desplegament reglamentari, regulen aspectes tècnics i jurídics relatius a línies elèctriques d'alta tensió. En particular, aquestes infraestructures comporten servituds i afectacions que fan necessari compatibilitzar el seu traçat amb l'existència d'altres elements i infraestructures en el territori. Així mateix, el disseny de línies elèctriques aèries que travessen zones sensibles per la presència d'avifauna d'interés, està condicionat pels requisits tècnics establits en el Reial decret 1432/2008, de 29 d'agost.  
  
El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals està la producció i distribució d'energia elèctrica (CNAE-93 Rev1 40,1).  
  
La gestió dels residus generats s'atendrà al que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el Reial decret 105/2008, d'1 de febrer, i el Decret 200/2004, d'1 d'octubre.  
  
En terreny forestal i el seu entorn, s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació sota la línia, en terreny forestal, han de seguir-se els criteris del Decret 150/2010, de 24 de setembre.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
La línia elèctrica projectada discorrerà al sud del terme municipal de Morella, per un àmbit d'orografia ondulada, en el qual s'alternen les zones forestals amb parcel·les de cultiu de secà. El principal llit en la zona és el riu Bergantes, que té al seu torn nombrosos barrancs tributaris, que romanen habitualment secs. Hi ha masies repartides de forma dispersa, fins a les quals generalment arriba un camí que comunica amb sendes que arriben a les cotes més elevades del territori, i faciliten l'accessibilitat de la zona.  
Les Casetes de Morella (partida de Mas del Pas), on s'inicia la línia, és el punt de confluència de les principals vies de comunicació: N-232, CV-14 i CV-12. Per la zona discorren els camins ramaders de Toll del Cirer, Mola de la Garumba i dels Llivis, sobre els quals creuarà la línia, en aeri, i que s'aprofiten a trams com a accés als suports.  
Tot l'àmbit pel qual discorre la línia, és espai Xarxa Natura 2000 (ZEPA l'Alt Maestrat, Tinença de Benifassà, Turmell i Vallivana), ja que alberga importants poblacions de rapaces. Destaca entre les espècies presents el voltor comú, tant pel nombre de parelles nidificants com de colònies presents.  
Contigu per l'est amb la carretera N-232, es localitza l'espai LIC Tinença de Benifassà, Turmell i Vallivana. El traçat discorre a l'oest de la dita carretera; no obstant això, un suport queda inclòs en la dita delimitació, encara que afecta una parcel·la de cultiu de cereal que queda separada de la resta de l'espai per la carretera nacional, i no és representativa dels valors protegits en aquest.  
D'acord amb l'informe emés per l'òrgan gestor de la Xarxa Natura 2000, no s'estima que el projecte tinga efectes apreciables sobre l'esmentada xarxa.  
Les zones agrícoles estan formades per cultius de secà (cereal, principalment). La cobertura natural de la zona està representada fonamentalment per bosc baix, constituït per matoll de port arbustiu i herbàcies, resultat de la neteja i posterior abandó de les terres. Associada als cursos d'aigua i les zones més baixes apareixen espècies de ribera. En bosquets, s'agrupen exemplars d'alzinar-carrascar.  
  
Com a alternatives de traçat, es planteja l'anàlisi del traçat més curt (en línia recta); la col·locació d'una línia en paral·lel a l'existent; i finalment, aprofitar al màxim el corredor creat per la primera però ajustant-lo per a reduir l'afectació sobre llits i edificacions existents.  
  
El traçat més curt es descarta per les dificultats que presenta el pas per la vall del riu Bergantes, ja que hi ha nombroses edificacions al costat del llit. El traçat paral·lel a la línia actual, presenta dificultats en l'encreuament de la Vega del Moll, ja que el pas sobre la lloma resultaria de gran visibilitat. L'alternativa triada deriva d'aquesta última opció, ja que manté el traçat de la línia existent, amb les separacions reglamentàries entre ambdós, excepte en els extrems, donada l'existència d'edificacions i vegetació de ribera que condicionen el pas.  
  
El traçat de la línia, s'ha realitzat amb criteris tècnics, per la qual cosa s'observen llargues alineacions dels suports. Si bé s'observen alternatives en alguns trams que, a priori, podrien presentar algun avantatge en la seua construcció (per exemple, desplaçar el tram 14-17 a la llinda de la N-232), comportarien altres afectacions ambientals (major visibilitat des de la carretera i des de l'edificació existent) que limiten la millora aconseguida; és a dir, no s'observen alternatives que milloren de forma substancial el disseny del traçat.  
Les principals afectacions del projecte estan associades a les tasques de construcció de la línia (obertura d'accés, moviment de maquinària i terres) i a la presència de la línia, durant la seua vida útil (afectació visual). Com a afectació positiva, s'identifica la millora en la qualitat i seguretat del servei elèctric de la zona.  
En el cas de línies elèctriques, el disseny del traçat és la principal mesura preventiva, ja que permet evitar el pas per zones sensibles. Encara que la línia discorre per l'àmbit d'un espai ZEPA, ho fa pròxim a altres infraestructures existents i busca un traçat el més curt possible. Per a evitar el risc de col·lisió i electrocució, el disseny de la línia incorpora els requisits establits en el Reial decret 1432/2008, de 29 d'agost. Els suports es localitzen pròxims a la xarxa de camins, per a reduir la necessitat de realitzar nous accessos.  
Quant a l'afectació visual de la instal·lació, la línia observa els criteris de traçat i aprofita corredors d'infraestructures existents, la qual cosa unida a l'orografia del terreny, permet reduir la incidència del projecte. En tot cas, evitar l'obertura d'accessos incideix favorablement en la reducció de l'afectació visual.  
S'indica en l'estudi d'impacte ambiental que s'ha realitzat un estudi previ del patrimoni historicocultural, la qual cosa ha permés evitar elements d'interés. No obstant això, en l'entorn de Morella, s'han produït nombroses troballes aïllades de tipus paleontològic, associades a les «capes roges» (argiles així denominades pel seu color rogenc). En aquest sentit, ha sigut necessari obtindre pronunciament en matèria de patrimoni.  
En l'estudi d'impacte ambiental, s'incorpora un estudi específic dels accessos a realitzar per a l'execució dels suports. Es tracen sobre plans els camins i sendes que s'aprofitaran per al pas de la maquinària i materials. A més, l'existència de terrenys abancalats permet, una vegada aconseguida la cota de la base del suport, aprofitar aquests per al pas. En el tram més al sud, es disposa de camps de cultiu pels quals és possible realitzar el pas sense afectació sobre l'entorn natural. La meitat nord, al contrari, es caracteritza per la coberta forestal, en general de baix port, excepte en zones de tàlveg i i vessants nord que la vegetació és de tipus arbori. A l'evitar-se les zones d'arbratge, l'afectació sobre la vegetació resulta d'escassa magnitud. El pas camp a través, implica l'obertura temporal dels murs de pedra que delimiten algunes propietats, i està prevista la seua reconstrucció una vegada finalitzats els treballs.  
  
En la fase d'execució, es proposen les mesures preventives comunes en obres: senyalització de les zones de pas, manteniment de la maquinària en zones habilitades, reg de les zones pulverulentes, limitació de la velocitat dels vehicles, etc. Una vegada finalitzades les obres, es procedirà a la neteja de la zona i es retiraran els residus i es procedirà a l'adequada gestió i restauració dels elements afectats.  
  
El pla de vigilància ambiental, preveu el seguiment de les fases de construcció i funcionament, amb l'objectiu de vetlar pel compliment de les mesures preventives i correctores proposades i detecció d'impactes no previstos, tot això per a minimitzar l'afectació conjunta del projecte. Durant les obres, es preveu la realització de visites periòdiques, elaborar informes (diari d'obra) i omplir fitxes de control i fotografies que mostraran l'evolució de les obres i la seua adequació al que preveu el projecte i en l'estudi d'impacte ambiental, així com qualsevol incidència ambiental succeïda. Es proposen indicadors de seguiment de l'afectació ambiental. En fase d'explotació, es proposa com a principal indicador ambiental el seguiment de l'afectació sobre l'avifauna (taxa de mortalitat).  
  
Consideracions jurídiques  
El projecte de línia elèctrica de doble circuit a 20 kV, discorre en la pràctica totalitat (longitud superior a 3 km) per l'àmbit de la Xarxa Natura 2000, per la qual cosa constitueix un supòsit d'avaluació d'impacte ambiental ordinària (article 7.1.a, d'acord amb les previsions de la Llei 21/2013, de 9 de desembre, al quedar inclòs en l'annex I d'aquesta (grup 9.a.6é).  
L'expedient ha observat els tràmits previstos en la secció primera, capítol 2 del títol II de la Llei 21/2013, de 9 de desembre, i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de línia elèctrica a 20 kV, doble circuit, entre la ST Morella i el triple circuit que finalitza en la zona de l'Hostal la Lloma (Morella), promogut per Maestrazgo Distribución Eléctrica, SLU, sempre que aquest es desenvolupe d'acord amb les previsions del projecte, de l'estudi d'impacte ambiental i la resta de documentació que hi ha en l'expedient, i amb les condicions següents:  
1. Atenent a la disponibilitat d'accessos i abancalament del terreny, no s'estima necessària l'obertura de nous accessos, i és possible el pas directe de la maquinària i equips sobre el terreny, camp a través. En cas que siga necessari adequar algun tram i escometre excavacions, serà necessari contactar amb l'agent forestal de la zona, a fi de consensuar les labors a realitzar, i minimitzar l'afectació sobre el terreny i la vegetació.  
2. L'encreuament en aeri de camins ramaders així com l'ús d'aquests per al pas de maquinària, es realitzaran en la forma indicada en la instrucció de 13 de gener de 2012, de la Direcció General del Medi Natural, sobre camins ramaders.  
3. D'acord amb l'informe emés en matèria de patrimoni cultural, s'estableixen les condicions següents:  
3.1. Tota l'obra haurà de fer-se amb seguiment arqueològic a temps complet. El seguiment inclourà les obres de desbrossament i l'excavació dels fonaments o fonament d'Isa Torres.  
3.2. S'hauran de documentar de manera extensa el Paperet i la trinxera de la Guerra Civil.  
3.3. S'hauran d'excavar els jaciments de la Lloma II, Túmuls del Cap del Moll i la Solà de la Torreta.  
4. La neteja de vegetació forestal en la zona afectada per les servituds de la línia elèctrica, es realitzarà atenent als criteris establits en el Decret 150/2010, de 24 de setembre, a fi de minimitzar l'afectació sobre la vegetació natural.  
5. Per a previndre incendis, durant els treballs de construcció i manteniment, s'haurà d'atendre les prescripcions del Decret 7/2004, de 23 de gener.  
6. Les accions incloses en el programa de vigilància i seguiment ambiental hauran de documentar-se, als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
7. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que, si és el cas, procedisquen en via administrativa i judicial davant de l'acte pel qual s'autoritza el projecte, d'acord amb el que disposa l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41.3 de la Llei 21/2013.  
  
Quart  
Aquesta declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la publicació, d'acord amb el que disposa l'article 43 de la Llei 21/2013.  
  
València, 26 de febrer de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de març de 2018.- El director general de Medi Natural i d'Avaluació Ambiental: Antoni Marzo i Pastor.